LST ลดเป้าปริมาณขายปีนี้เหลือทรงตัว-ลุ้นไฮซีซั่น Q4 ประคองรายได้-กำไร
 LST ลดเป้าปริมาณขายปีนี้เหลือทรงตัว-ลุ้นไฮซีซั่น Q4 ประคองรายได้-กำไร
15 ก.ย. 2558

นางสาวอัญชลี สืบจันทศิริ กรรมการผู้จัดการ บริษัท ล่ำสูง จำกัด (มหาชน) หรือ LST เปิดเผยว่า บริษัทฯปรับเป้าลดปริมาณการขายปีนี้ลงเหลือใกล้เคียงกับปีก่อนที่ 1.8 แสนตัน จากเดิมที่คาดจะเติบโต 5% จากปีก่อน เนื่องจากภาวะเศรษฐกิจที่ชะลอตัวอย่างต่อเนื่องส่งผลให้การบริโภคน้ำมันปาล์มปรับตัวลดลง และทำให้สต็อกน้ำมันปาล์มล้น
อย่างไรก็ตาม รายได้และกำไรสุทธิในปีนี้ยังต้องรอประเมินในช่วงไตรมาส 4/58 ที่เป็นช่วงไฮซีซั่น โดยบริษัทหวังว่าจะสามารถผลักดันรายได้ และกำไรสุทธิให้อยู่ในระดับใกล้เคียงกับปีก่อนที่มีรายได้ 8.5 พันล้านบาท และกำไรสุทธิ 380.67 ล้านบาท เนื่องจากจะมีผลผลิตปาล์มเข้าตลาดมามากส่งผลให้ต้นทุนในการผลิตปรับตัวลดลง
อนึ่ง ในช่วงครึ่งแรกของปีนี้ LST มีกำไรสุทธิ 196.46 ล้านบาท และมีรายได้ 4.3 พันล้านบาท
นางสาวอัญชลี กล่าวว่า บริษัทเตรียมเงินลงทุนซื้อเครื่องจักรบรรจุใหม่ทดแทนเครื่องจักรเดิมที่บางเครื่องอายุการใช้งานนานกว่า 30 ปี นอกจากนี้ยังมีการลงทุนเครื่องผลิตขวดบรรจุน้ำมันพืช โดยใช้งบลงทุนประมาณ 400 ล้านบาท คาดว่าจะทยอยติดตั้งเสร็จในช่วงไตรมาส 4/58 และจะสามารถเดินเครื่องผลิตได้ในช่วงไตรมาส 1/59 ซึ่งการปรับเปลี่ยนเครื่องจักรครั้งนี้จะช่วยลดต้นทุนการผลิตได้ ประกอบกับจะเพิ่มกำลังการผลิตขึ้นอีก 40%
นอกจากนี้ บริษัทได้ขยายตลาดไปยังกลุ่มประเทศเพื่อนบ้าน ได้แก่ ลาว เมียนมาร์ กัมพูชา เพื่อเป็นการกระจายยอดขายให้ครอบคลุมมากยิ่งขึ้น ขณะเดียวกันบริษัทฯ อยู่ระหว่างการเจรจาซื้อกิจการที่อยู่ในกลุ่มอาหารในประเทศ 1 แห่ง แต่ยังไม่สามารถประเมินได้ว่าจะแล้วเสร็จเมื่อใด   
ส่วนประกาศของคณะกรรมการนโยบายน้ำมันปาล์มแห่งชาติ (กนป.) ที่จะยกระดับราคาน้ำมันปาล์มดิบไม่ต่ำกว่า 26.20 บาท/กิโลกรัมนั้น ส่งผลกระทบต่อศักยภาพในการส่งออกน้ำมันปาล์มดิบของประเทศ จากปีก่อนที่มีการส่งออก 167,060 ตัน แต่ปีนี้ไม่สามารถส่งออกได้ เพราะราคาในกลุ่มประเทศคู่แข่ง เช่น มาเลเซียปรับตัวลดลงไปถึงระดับ 16 บาท/กิโลกรัม จึงต้องการให้หน่วยงานที่ดูแลยกเลิกการตรึงราคาดังกล่าว และปล่อยให้เป็นไปตามกลไกตลาด เพื่อเพิ่มศักยภาพในการแข่งขันของผู้ประกอบการ
               